b'\n_START_ARTICLE_\nEsteettinen relativismi\n_START_PARAGRAPH_\nEsteettinen relativismi on n\xc3\xa4k\xc3\xb6kulma, jonka mukaan kauneuden arvo on suhteessa yksil\xc3\xb6ihin, kulttuureihin, ajanjaksoihin ja konteksteihin, eik\xc3\xa4 ole olemassa yleisi\xc3\xa4 kauneuden kriteereit\xc3\xa4. Esteettinen relativismi on yleisesti tunnetun filosofian suuntauksen, relativismin er\xc3\xa4s muunnos. Relativismi ep\xc3\xa4ilee mahdollisuutta p\xc3\xa4\xc3\xa4st\xc3\xa4 suoraan episteemiseen yhteyteen "ulkoisen maailman" kanssa ja hylk\xc3\xa4\xc3\xa4 siksi v\xc3\xa4itteen, ett\xc3\xa4 ulkoisesta maailmasta tehdyt v\xc3\xa4itteet voisivat olla objektiivisesti tosia._NEWLINE_Esimerkiksi Willendorfin Venusten kaltaisissa pienveistoksissa tai Rubensin maalauksissa olevia naisia pidettiin niiden tekoaikoina kauneusihanteina. T\xc3\xa4n\xc3\xa4\xc3\xa4n sellaisia naisia pidett\xc3\xa4isiin lihavina nykyisen kauneusk\xc3\xa4sityksen mukaan, jota edustavat esimerkiksi muotilehtien kansikuvissa esiintyv\xc3\xa4t naisten kuvat._NEWLINE_Esteettinen relativismi on yleinen taiteen tarkastelun tapa. Varsinkin Ars 95 -n\xc3\xa4yttelyn palautteessa se esiintyi poikkeuksellisen runsaasti.'